## Pravilnik o standardima profesionalnog razvoja i postupku utvrđivanja nemogućnosti daljnjega profesionalnog razvoja vojnika i dočasnika

### NN 98/2004 (16.7.2004.), Pravilnik o standardima profesionalnog razvoja i postupku utvrđivanja nemogućnosti daljnjega profesionalnog razvoja vojnika i dočasnika

# MINISTARSTVO OBRANE

1863

Na temelju članka 11.a stavka 4. Zakona o službi
u Oružanim snagama Republike Hrvatske (»Narodne novine«, broj: 33/02., 58/02 i
175/03,), a u svezi s člankom 6.a Zakona o pravima iz mirovinskog osiguranja
djelatnih vojnih osoba i ovlaštenih službenih osoba (»Narodne novine«, broj:
128/99, 129/00, 16/01 i 22/02), donosim

## PRAVILNIK

### O STANDARDIMA PROFESIONALNOG RAZVOJA I POSTUPKU UTVRĐIVANJA NEMOGUĆNOSTI DALJNJEGA PROFESIONALNOG RAZVOJA VOJNIKA I DOČASNIKA

I. OPĆE ODREDBE

Članak 1.

Ovim Pravilnikom propisuju se standardi
profesionalnog razvoja vojnika i dočasnika, od prijama u djelatnu vojnu službu,
rasporeda na vojničke i dočasničke dužnosti, postupka utvrđivanja nemogućnosti
daljnjeg profesionalnog razvoja do otpusta iz djelatne vojne službe.

U smislu stavka 1.
ovoga članka pod pojmom vojnika pred­mnijeva se i mornar.

Članak
2.

Profesionalni razvoj
vojnika i dočasnika tijekom službe odvija se neprekidnim usavršavanjem obukom i
izobrazbom, uspješnim obnašanjem raznovrsnih dužnosti, posebno dužnosti višeg
čina, te promicanjem u vojničke i dočasničke činove.

Napredovanje u službi
temelji se na periodičnom ocjenjivanju stečenih vještina i znanja, stjecanju
novih vještina i znanja, uspješnom obnašanju dužnosti više razine, te
provjerama tjelesnih, zdravstvenih i psihičkih sposobnosti.

Zdravstveni pregled
obvezno se vrši prije prijama u djelatnu vojnu službu, radi utvrđivanja
zdravstvene sposobnosti za obnašanje vojnih dužnosti, te periodično tijekom
službe.

Članak 3.

Djelatni vojnik odnosno
dočasnik upućuje se na vojnu izobrazbu, raspoređuje na dužnosti i promiče u
rodu odnosno struci u kojoj je primljen u službu.

Djelatni vojnik odnosno
dočasnik može promijeniti rod ili struku kada postoji potreba službe za
vojnicima odnosno dočasnicima drugoga roda ili struke.

Promjena roda ili struke vrši se na temelju odgovarajuće
obuke i izobrazbe radi osposobljavanja za rad u drugom rodu ili struci.

Članak
4.

Kada to zahtijevaju
potrebe službe Ministarstvo obrane u skladu s odredbama članka 21. stavka 1.
Zakona o službi u Oružanim snagama Republike Hrvatske (»Narodne novine«, broj
33/02., 58/02. i 175/03., u nastavku teksta: Zakon) objavljuje jav­ni oglas ili
natječaj za prijam vojnika.

Odabir kandidata
obavljaju povjerenstva koja imenuje pomoćnik ministra za ljudske resurse.

Članak 5.

Osoba koja se javi na oglas i koja ispunjava
propisane uvjete za prijam u djelatnu vojnu službu u svojstvu djelatnog
vojnika, te bude odabrana tijekom selekcijskog postupka, prima se ugovorom u
djelatnu vojnu službu na rok od 3 godine i upućuje na osposobljavanje za
profesionalnog vojnika.

Iznimno od odredbe
stavka 1. ovoga članka osobe koje su tijekom služenja vojnog roka osposobljene
za profesionalnog vojnika u skladu s odredbom članka 44. stavka 1. Zakona o
obrani (»Narodne novine«, broj 33/02 i 58/02) ne upućuju se na osposobljavanje
za profesionalnog vojnika.

Članak 6.

Djelatni vojnik može se
profesionalno razvijati kao vojnik ili se može razviti u dočasnika odnosno
časnika pod uvjetima propisanim Zakonom i ovim Pravilnikom.

Profesionalni razvoj
vojnika teče promicanjem kroz činove pozornika i razvodnika, a završava u
godini u kojoj vojnik navršava 35 godina života.

Djelatni vojnik može se
profesionalno razviti u dočasnika ako je mlađi od 35 godina, stekne potrebnu
razinu stručne spreme i završi tečaj temeljnih sposobnosti vođenja.

Djelatni vojnik može se
profesionalno razviti u časnika ako je mlađi od 35 godina, stekne potrebnu
razinu stručne spreme i temeljnu časničku izobrazbu.

Članak 7.

Prijam vojnika na
dočasničke dužnosti vrši se na temelju plana prijama kojeg donosi pomoćnik
ministra za ljudske resurse.

Na dužnost djelatnog
dočasnika može biti primljen djelatni vojnik koji je u djelatnoj vojnoj službi
proveo najmanje dvije godine i pričuvni dočasnik koji ispunjava Zakonom
propisane uvjete.

Članak
8.

Djelatni vojnik se
prima u djelatnu vojnu službu na dužnost djelatnog dočasnika rješenjem o
prijamu, a po završetku tečaja temeljnih sposobnosti vođenja dodjeljuje mu se
čin skupnika.

Djelatnom vojniku iz
stavka 1. ovog članka donošenjem rješenja o prijamu na dužnost djelatnog
dočasnika raskida se ugovor o službi.

Članak 9.

Osobi koja je dvije
godine uspješno obnašala dočasničku dužnost priznaje se odgovarajuća dočasnička
izobrazba isključivo u svrhu ispunjavanja uvjeta za dodjelu čina skupnika.

II. STANDARDI PROFESIONALNOG RAZVOJA DOČASNIKA

Članak 10.

Skupnik je u standardu profesionalnog razvoja
ako u kalendarskoj godini ima:

–  manje od 36 godina života

–  srednju stručnu spremu

–  tečaj temeljnih sposobnosti vođenja

–  i manje od 5 godina u činu.

Članak 11.

Desetnik je u standardu profesionalnog razvoja
ako u kalendarskoj godini ima:

–  manje od 38 godina života

–  srednju stručnu spremu

–  temeljnu dočasničku školu

–  i manje od 6 godina u činu.

Članak 12.

Narednik je u standardu profesionalnog razvoja
ako u kalendarskoj godini ima:

–  manje od 40 godina života

–  srednju stručnu spremu

–  temeljnu dočasničku školu

–  i manje od 6 godina u činu.

Članak 13.

Nadnarednik je u standardu profesionalnog
razvoja ako u kalendarskoj godini ima:

–  manje od 45 godina života

–  srednju stručnu spremu

–  višu dočasničku školu

–  i manje od 6 godina u činu.

Članak 14.

Stožerni narednik je u standardu profesionalnog
razvoja ako u kalendarskoj godini ima:

–  manje od 47 godina života

–  srednju stručnu spremu

–  visoku dočasničku školu

–  i manje od 6 godina u činu.

Članak 15.

Časnički namjesnik je u standardu profesionalnog
razvoja ako u kalendarskoj godini ima:

–
 manje od 50 godina života

–  srednju stručnu spremu

–  visoku dočasničku školu

–  i manje od 6 godina u činu.

Članak 16.

Iznimno od odredbi članaka 11. – 14. ovoga
Pravilnika dočasniku koji je dvije godine uspješno obnašao dužnost višeg
ustrojbenog čina na temelju stečenog iskustva priznaje se odgovarajuća
dočasnička izobrazba u svrhu ispunjavanja standarda profesionalnog razvoja.

III. POSTUPAK UTVRĐIVANJA NEMOGUĆNOSTI DALJNJEG
PROFESIONALNOG RAZVOJA

Članak 17.

Uprava za ljudske
resurse Ministarstva obrane obvezna je jednom godišnje izvršiti raščlambu
udovoljavanja standardima profesionalnog razvoja za sve djelatne vojnike i
dočasnike te za vojnike i dočasnike koji ne udovoljavaju standardima
profesionalnog razvoja pokrenuti postupak utvrđivanja mogućnosti odnosno
nemogućnosti daljnjeg profesionalnog razvoja.

Za vojnika odnosno
dočasnika za kojeg se utvrdi nemoguć­nost daljnjeg profesionalnog razvoja
donosi se zaključak o nemogućnosti daljnjega profesionalnog razvoja kojeg
potpisuje načelnik Glavnog stožera OS RH ili osoba koju on ovlasti.

Zaključak o nemogućnosti daljnjeg profesionalnog
razvoja u pravilu se osobno uručuje vojniku odnosno dočasniku na kojeg se
odnosi te se isti tom prilikom upoznaje s mogućnostima daljnjeg zadržavanja u
službi odnosno mogućnostima korištenja programa tranzicije.

Zaključak o
nemogućnosti daljnjeg profesionalnog razvoja uručuje djelatnim vojnicima i
dočasnicima personalni časnik ili dočasnik nadležnog granskog odjela za
personalne poslove ili druga osoba koju odredi načelnik Glavnog stožera OS RH.

Članak 18.

Zaključak o
nemogućnosti daljnjega profesionalnog razvoja donosi se za vojnika na temelju navršenih
godina života, a za dočasnika na temelju utvrđene:

–  nemogućnosti dostizanja standarda školovanjem
za stjecanje potrebne stručne spreme

–  nemogućnosti dostizanja standarda vojnom
izobrazbom

–
 nemogućnosti dostizanja standarda
promaknućem.

Članak 19.

Vojnik nema mogućnost
daljnjeg profesionalnog razvoja ako u kalendarskoj godini navršava ili je
ranije navršio 35 godina života.

Članak 20.

Za dočasnika koji nema odgovarajuću stručnu
spremu donijet će se zaključak o nemogućnosti daljnjega profesionalnog razvoja
ako:

–
 skupnik u kalendarskoj godini navršava 36
godina života ili je stariji

–
 desetnik u kalendarskoj godini navršava
38 godina života ili je stariji

–
 narednik, nadnarednik, stožerni narednik
i časnički namjesnik u kalendarskoj godini navršava 40 godina života ili je
stariji.

Članak 21.

Za dočasnika koji nema
odgovarajuću dočasničku izobrazbu donijet će se zaključak o nemogućnosti
daljnjega profesionalnog razvoja ako:

–
 skupnik nema tečaj temeljnih sposobnosti
vođenja i u kalendarskoj godini navršava 36 godina života ili je stariji

–
 desetnik nema temeljnu dočasničku
izobrazbu i u kalendarskoj godini navršava 38 godina života ili je stariji

–
 narednik nema temeljnu dočasničku
izobrazbu i u kalendarskoj godini navršava 40 godina života ili je stariji

–
 nadnarednik nema višu dočasničku
izobrazbu i u kalendarskoj godini navršava 44 godina života ili je stariji

–
 stožerni narednik odnosno časnički
namjesnik nema visoku dočasničku izobrazbu i u kalendarskoj godini navršava 45
godina života ili je stariji.

Iznimno od odredbe
stavka 1. ovog članka za dočasnika koji ne­ma odgovarajuću dočasničku izobrazbu
neće se donijeti zaklju­čak o nemogućnosti daljnjeg profesionalnog razvoja ako
će u kalendarskoj godini navršiti ili je već ranije navršio dvije godine na
dužnosti višeg ustrojbenog čina.

Članak 22.

Za dočasnika koji u kalendarskoj godini navršava
ili je ranije navršio ovim Pravilnikom propisanih 5 odnosno 6 godina u činu,
kao i za dočasnika koji u kalendarskoj godini navršava ili je ranije navršio
propisane godine života donijet će se zaključak o nemo­gućnosti daljnjeg
profesionalnog razvoja ako nije raspoređen na ustrojbeno mjesto višeg čina
odnosno u kalendarskoj godini neće ispuniti uvjete za redovno promaknuće.

Članak 23.

Za dočasnika koji u kalendarskoj godini navršava
najmanje 4 godine u činu i 20 godina staža osiguranja može se donijeti za­ključak
o nemogućnosti daljnjeg profesionalnog razvoja ako podnese zahtjev za prestanak
djelatne vojne službe s pravom na mirovinu u skladu s odredbom članka 6.a
Zakona o pravima iz mirovinskog osiguranja djelatnih vojnih osoba i ovlaštenih
služ­be­nih osoba te sukladno planu izdvajanja dočasnika.

IV. ZAVRŠNE ODREDBE

Članak 24.

Kada u djelatnoj vojnoj službi nema dovoljno
vojnika odnosno dočasnika odgovarajućeg čina, roda ili struke koji udovoljavaju
propisanim standardima odnosno koji imaju utvrđenu mogućnost daljnjeg
profesionalnog razvoja iznimno se raspoređuju na dužnost i zadržavaju u službi
vojnici odnosno dočasnici kojima je utvrđena nemogućnost daljnjeg
profesionalnog razvoja.

Članak 25.

Zadržavanje u službi
vojnika odnosno dočasnika kojima je utvrđena nemogućnost daljnjeg
profesionalnog razvoja ne smije predstavljati zapreku za prijam, raspored i
promicanje drugih vojnika odnosno dočasnika odgovarajućeg roda ili struke čiji
je profesionalni razvoj u okviru propisanih standarda odnosno koji imaju
utvrđenu mogućnost daljnjeg profesionalnog razvoja.

Dočasnik koji je u
okviru standarda profesionalnog razvoja odnosno dočasnik kojemu je utvrđena
mogućnost daljnjeg profesionalnog razvoja stječe uvjete za raspored na dužnost
neposredno višeg čina u smislu odredbe stavka 1. ovoga članka kada u osobnom
činu provede propisano vrijeme potrebno za redovno promaknuće.

Članak 26.

Vojnici i dočasnici
kojima se utvrdi nemogućnost daljnjeg profesionalnog razvoja koji u
kalendarskoj godini navršavaju ili su ranije navršili 20 godina staža
osiguranja stavljaju se na listu kandidata za izdvajanje, a služba im prestaje
sukladno planovima izdvajanja na osobni zahtjev ili po potrebi službe.

Vojnici i dočasnici
koji podnesu zahtjev za prestanak službe s pravom na mirovinu u skladu s
odredbom članka 6.a Zakona o pravima iz mirovinskog osiguranja djelatnih vojnih
osoba i ovlaštenih službenih osoba mogu se zbog potreba službe zadržati u
službi najdulje 12 mjeseci od nadnevka istaknutog u zahtjevu za prestanak
službe.

Iznimno od odredbe
stavka 1. ovog članka, na temelju pojedinačne odluke pomoćnika ministra za
ljudske resurse, vojnici i dočasnici koji imaju ugovornu obvezu u svezi sa
školovanjem kao i vojnici odnosno dočasnici kojima u kalendarskoj godini nije
moguće osigurati odgovarajuću zamjenu neće se staviti na listu kandidata za
izdvajanje.

Članak 27.

Danom stupanja na snagu
ovog Pravilnika prestaje važiti Pravilnik o standardima profesionalnog razvoja
i postupku utvrđivanja nemogućnosti daljnjeg profesionalnog razvoja djelatnih
vojnika i dočasnika (»Narodne novine«, broj 127/02 i 112/03).

Članak 28.

Ovaj Pravilnik stupa na
snagu danom objave u »Narodnim novinama«.

Klasa: 023-03/04-04/1

Urbroj: 512-01-04-8

Zagreb, 14. srpnja 2004.

Ministar
**Berislav Rončević, v. r.**

Pravilnik, NN 98/2004-1863